**ELTE TTK HÖK KÜLDÖTTGYŰLÉSI BESZÁMOLÓ**

**TANULMÁNYI ELNÖKHELYETTES**

Rádl Attila

**2015/2016 teljes ciklusra vonatkozó beszámoló**

**Általános feladatok**

Fogadóóráimat egész évben rendre megtartottam, esetleges időpontváltozásról minden esetben tájékoztattam a honlapra látogatókat. A megkeresések száma rendkívül alacsonyan alakult a fogadóórákon. A levelezést igyekeztem a lehetőségeimhez mérten megfelelően kezelni. A Tétékás Nyúzban minden olyan tudnivaló megjelent, amelyek a Karon hallgatók számára elengedhetetlenek voltak tanulmányaik gördülékeny folytatásához. A választmányi üléseket az utóbbi időszakban részben felváltották az tisztségviselői ülések, amik jelentősen segítenek a társak projektjeinek és céljainak megismerésében, hatékonyabbá teszik az együttműködést.

**Kari Tanács**

A Kari Tanács valamennyi ülésén részt vettem a vonatkozó időszak során. A ciklus során számos esetben került véleményezésre Hallgatói Követelményrendszer módosítására javaslat, mindig igyekeztünk a delegáltakkal együtt olyan álláspontot kialakítani, amely megfelelő a Kar hallgatói számára. Az év meghatározó Tanács ülése volt a dékánválasztás, ez alkalommal nagy felelősség hárult a hallgatói képviselőkre. A dékánjelölt pályázatában számos olyan pont szerepelt, amely alapvetően lehet hatással a Karon tanulmányokat folytatók lehetőségeire. Többek között felmerült a pusztán angolnyelvű mesterszakok indítása, illetve az oktatói és hallgatói leterheltség csökkentése az óraszámok redukálásával. Ezen kérdések esetében közel sem egyértelmű számunkra, hogy a hallgatói vélemények és érdekek miképpen alakulnak. Egy teljeskörű kérdőív kidolgozását javasolta ezért az Önkormányzat elnöke, amely megfelelően felmérné a tantervekkel és tanulmányokkal kapcsolatos kérdéseket. A kidolgozás a következő ciklusra marad, azonban a kezdeményezésnek semmiképp nem szabad elhalnia. A Kar Kiváló Oktatója cím díjazottjait szokás szerint egy ilyen témájú hallgatói kérdőív kiértékelése után terjesztettük fel, az idei elismerést Ispánovity Péter Dusán egyetemi adjunktus (Fizikai Intézet) és Gémes Margit műszaki gazdasági tanár (Matematikai Intézet) nyerte el.

**Tanulmányi- és Oktatási Bizottság**

A Bizottság tevékenysége számos alkalommal ütközött problémákba. A hosszú ideje kidolgozásra és elfogadásra váró ügyrend elfogadásra került, így sokkal szervezettebb keretek között folyhat a delegáltak munkája. Sajnos nem minden szakterület képviselteti magát jelenleg sem, és előfordult, hogy azonos képzésről érkezők rendkívül hamar váltották egymást, ami hosszú távon a megítélés javulása ellen dolgozik.

**ELTE HÖK Tanulmányi Bizottság**

A Bizottság aktivitása a ciklus folyamán nagyon alacsony volt. Az egyetemi hallgatói képviseletet érintő kérdések vitája nem történt meg a testület szintjén. A folyamatos információhiánynak köszönhető számos olyan eset fordult elő, ahol az érekképviseleti és tájékoztatási rendszer alapvetően sérült. Az ilyen jellegű hibák utólagos korrekciója is rengeteg problémát okozott. Az Oktatói Munka Hallgatói Véleményezésének nyilvánossága terén nem sikerült a tervek ellenére sem előrelépni egyetemi szinten, így a Pedagógiai és Pszichológiai Kar OMHV mellett párhuzamosan működő, bárkinek elérhető kérdőívét lehetne alapul venni a jövőben.

**Tanulmányi Csoport**

A Tanulmányi Csoport működése javult valamelyest a ciklus alatt, az összehívott üléseken általában minden szakterület képviseltette magát legalább egy fővel. Az üléseken megvitatott álláspontok alapján sokkal hatékonyabban végezhető az érdekképviselet. Alapvető segítség volt a szakos vélemények megismerése is, példának lehet venni a Képzési- és Kimeneti Követelmények módosítási javaslainak véleményezését, amely során kialakult észrevételeket hatékonyan tudtunk a Hallgatói Önkormányzatok Országos Konferenciája felé továbbítani.

**Tanulmányi ösztöndíj**

A tanulmányi ösztöndíjjal kapcsolatban a beszámoló összeállításakor folyamatban van egy módosított számítási rendszer kidolgozása. Az ösztöndíjas biztossal karöltve vizsgáljuk annak a lehetőségét, hogy a jelenlegi rendszer kiegészítéseként az elégtelen érdemjegyet szerző hallgatók eredményei is bekerülnének a számításba. Az előzetes információk szerint jelentősen nem változna a támogatást elnyerők aránya ezáltal, azonban a javulást eredményez azon szakok esetében, ahol tipikusan az átlagnál jóval alacsonyabb a juttatást megkapók száma. A teljeskörű módosítái javaslat kidolgozása még hátravan, jelenleg a statisztikai kimutatások elkészítése történik.

**Köztársasági ösztöndíj és Kar Kiváló Hallgatója pályázatok**

Az alapvető fontosságú pályázatok bírálása során felmerült számos hiányosság. Az elvi kérdések közül a legmeghatározóbb, hogy a Tanulmányi- és Oktatási Bizottságnak milyen mértékű beleszólása van a részpontszámok alakulásába. A HÖK részéről valamennyi pályázási időszakban elkészített közéleti pontrendszer is hasonló problémákkal küzd. Rendkívül sokszínű a tevékenységek köre, amelyek évről évre folyamatosan változnak. A jelenleg általunk alkalmazott koncepció szerint, amely a pályázatok eltérő részeiben is előfordul, szinte minden tevékenységet mérlegelés után, önállóan pontozunk. A tapasztalatok ugyanakkor azt mutatják, hogy az álláspontot nehéz megvédeni sok esetben. Kisebb mértékű módosítások már a legutóbbi Kar Kiváló Hallgatója pályázat kiírásánál megjelentek részünkről.

**Kari Nyílt Nap és Educatio Kiállítás**

A szokásoknak megfelelően a ciklus folyamán is a tanulmányi elnökhelyettes szervezői tevékenysége alatt folyt a Kari Nyílt Nap és az Educatio Kiállításon való képviselet. A programok az eddigi évekhez hasonlóan zajlottak, egyező érdeklődői létszámmal, ezért is indokolt átgondolni annak a lehetőségét, hogy az érdemi megvalósítás során a mindenkori tanulmányi elnökhelyettesnél rendezvényszervezéshez hozzáértőbb személy végezze a Nyílt Nap helyszínének kialakítását, a programok tervezését és lebonyolítását.

**Értékelés**

A pályázatomban lefektetett célok egy részét nem sikerült elérni különböző, sokszor külső tényező miatt. A kezdeti rutintalanság minden új tisztségviselőnek gondot okoz, ez sajnos nálam is megfigyelhető volt. Csak részleges előrelépést sikerült elérni az Önkormányzaton belüli és a hallgatói oldal felé történő kommunikáció esetében. A fentebb említett, függőben levő ügyek befejezése érdekében szeretnék pályázni a tisztségre ismét.

Az időrendi bontás ismételt felsorolásától eltekintenék, a korábbi beszámolókban elérhetőek. Az ciklus során felmerült, kisebb horderejű események ugyancsak megtalálhatóak a korábbi dokumentumokban.

Köszönöm, hogy elolvastad a beszámolómat. Amennyiben kérdésed, észrevételed lenne, keress nyugodtan elektronikusan a taneh@ttkhok.elte.hu címen vagy személyesen!

Budapest, 2016. május 10.

Rádl Attila

Tanulmányi elnökhelyettes

ELTE TTK HÖK